Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20), постапувајќи по Жалбата изјавена од Д. С. П., поднесена против Решението на Агенцијата за филм, на 01.06.2026 година го донесе следното 
                                                                         Р Е Ш Е Н И Е
Жалбата изјавена од Д. С. П., поднесена против Решението на Агенцијата за филм бр.11-819/3 од 24.04.2026 година, заведена во архивата на Агенцијата за заштита на правото на слободен пристап до информациите од јавен карактер под бр.08-109 на 28.04.2026 година СЕ ОТФРЛА како недопуштена.
О Б Р А З Л О Ж Е Н И Е

Д. С. П. на 07.04.2026 година, поднела Барање за пристап до информации од јавен карактер до Агенцијата за филм, со кое побарала по е-маил да и се достави електронски запис од следната информација:
	„Одговор на жалба од Агенција за филм бр.04-229/7 од 6.03.2026 г. со вклучени списи доколку истите се дел од истиот, а поврзано со жалба поврзана со образец за оценување бр.04-229/4 од 11.02.2026 г.“
	Постапувајќи по наведеното Барање, Имателот на информации до Барателот доставил  Решение бр.11-819/3 од 24.04.2026 година со кое Барањето за пристап до информации од јавен карактер бр.11-819/1 од 07.04.2026 година се одбива во целост.  Во образложението на Решението е наведено : „..Информациите кои се побаруваат се однесуваат на постапката за оценување на административниот службеник Д.С. П.. Имено од страна на Агенцијата за филм за наведената постапка е поведен управен спор пред надлежен суд, истиот е во тек и не е донесена пресуда. Документацијата која се побарува претставува доказен материјал составен дел од судската постапка...Констатирано е дека информациите кои се побаруваат не се од јавен интерес...“.   
Незадоволен од донесеното Решение бр.11-819/3 од 24.04.2026 година, Барателот на информации поднел Жалба до Агенцијата, заведена со бр.08-109 на 28.04.2026 година. Во Жалбата е наведено: „...Агенцијата за филм на ден 24.04.2026 носи Решение бр.11-818/3, со кое се одбива барањето за пристап до информации од јавен карактер .. а со кое побарувам одговор на жалба од Агенцијата за филм ...(документација поврзана со жалба против образец за оценување ...“.
Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:
Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Агенцијата за филм, не претставува барање за пристап до информации од јавен карактер туку е барање од личен интерес, односно барање од надлежност на Агенцијата за филм. 
Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер, со кое Барање, во својство на странка, бара информација во врска со документ- образец за оценување лично за себе. 
Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.
Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.
Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони. 
Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена

	                                                                                                                     Директор
                                                                                                                               Петар Гајдов

